**Жаңартылған білім- жаңа ізденіс, жаңа көзқарас**

*Жолдогарина Ляйля Сайлауовна*

*«әл-Фараби»мектеп-лицейі,Петропавл қаласы*

**Аннотация**

В статье рассматриваются особенности и задачи современного образования. В изучении казахского языка и литературы учтены новые подходы и методы преподавания казахского языка и литературы. В учебно-воспитательной работе следует учитывать требования программы обновленного содержания. Поэтому педагог должен постоянно находиться в поисках новых методов преподавания

Annotation

 The updated education’s features and tasks are considered in the article. The new aids and techniques of Kazakh and Kazakh literature teaching are also taking into consideration. The objectives of the updated educational programme should be taken account. In this reason teachers should always search and learn in the process of education.

Еліміздің өткені мен келешегін таразылау, үлкен жетістіктерін игеру білікті де білімді, іскер жас ұрпақтың еншісінде болса, сол жас ұрпақтың адами құндылығын қалыптастырып, ақыл-ой қабілетін дамыту, дарындылық қабілетінің көзін ашу, саналы, білімді азамат етіп шығару-ұстаздардың міндеті. Қазіргі кезде заманауи білім арқылы жеке тұлғаны қалыптастыру дегенде білімді, шығармашыл, бәсекелестікке икемді, дербес ойлап, ойын еркін жеткізе алатын, ізденімпаз, функционалды сауатты  жеке тұлғаны дамыту міндеті тұр. Бүгінгі қарыштап дамыған заманда оқушыларын заман талабына сай біліммен қаруландыру – мұғалімдерге жүктелген парыз.

Қазақстан Республикасының Білім туралы Заңында: «Білім беру жүйесінің басты міндеттерінің бірі – білім беру бағдарламаларын меңгеру үшін жағдайлар жасау керек» деп көрсетілген.[1] Ендеше білім беру бағдарламаларын қолданбас бұрын оны жетік білуіміз шарт. Еліміздегі ақпараттану жағдайы, ақпараттық технологиялардың жылдам дамуы түрлі салада көрініп көрініп келеді. Білім беру саласындағы жаңалықтарды жылдам қабылдап, түсініп, оқытудың жаңа технологияларын терең үйренбейінше заманауи мұғалім болуы мүмкін емес.

Қазіргі мемлекеттік бағдарламаларда Назарбаев Зияткерлік мектептерінің білім берудегі озық іс-тәжірибелерінің ең үздік үлгілерін еліміздің барлық білім беру мекемелерінде кіріктіру көзделген.[ 2]. Аталмыш бағдарлама негізінде жоғары сынып оқушылары қазақ, орыс және ағылшын тілдерін біліп шығулары тиіс. Сабақ беру барысында ұстаздар инновациялық әдіс-тәсілдерді қолдана отырып, сабақты тартымды, түсінікті, сапалы өткізуі тиіс. Әрине, бұл үлкен ізденушілікті, жаңашылдықты қажет етеді. Алайда «инновация» ұғымына ғалымдар түрліше анықтамалар берген. Мысалы, Э.Раджерс: «Инновация- нақтылы бір адамға жаңа болып табылатын идея»десе, Майлс: «Инновация — арнайы жаңа өзгеріс. Біз одан жүйелі міндеттеріміздің жүзеге асуын, шешімдерін күтеміз», -деген. Негізінде инновациялық құбылыстар білім беру саласында өткен ғасырдың сексенінші жылдарында кеңінен тарала бастаған.

Елімізде тұңғыш «Инновация» ұғымына қазақ тілінде анықтама,түсінік берген ғалым Немеребай Нұрахметов. Ол: «Инновация, инновациялық үрдіс деп отырғанымыз — білім беру мекемелерінің жаңалықтарды жасау, меңгеру, қолдану және таратуға байланысты бір бөлек қызметі» деген түйіндеме шығарған. Н.Нұрахметов «Инновация» білімнің мазмұнында, әдістемеде, технологияда, оқу-тәрбие жұмысын ұйымдастыруда, мектеп жүйесін басқаруда көрініс табады деп қарастырып, өзінің жіктемесінде инновацияны, қайта жаңарту кеңістігін бірнеше түрге бөледі: жеке түрі (жеке — дара, бір-бірімен байланыспаған); модульдік түрі (жеке — дара кешені, бір-бірімен байланысқан); жүйелі түрі (мектепті толық қамтитын) [3]. Оқу-тәрбие барысында қолданылатын инновациялық әдіс, инновациялық мектеп деген сөздер терең мазмұнды,жаңашылдықты білдіреді.

 Жаңартылған мазмұндағы бағдарлама әлемдік білім беру стандартына сай әзірленген. Ол бәсекеге қабілетті, қоғамда өз орнын таба білетін шәкірт тәрбиелеуге, қалыптастыруға негізделген.Сонымен қатар жаңартылған мазмұндағы оқыту барысында  қалыптастырушы бағалау және жиынтық бағалау деген түсініктер қолданылады. Негізінде критериалды бағалау жүйесі Жапония, Франция, Филиппин, Сингапур, Финляндия сынды дамыған елдерде қолданылады. Бүгінгі білім беру бағдарламасында қазақ тілі, әдебиеті пәндерінің өткізілу барысы да өзгеше. Бағдарлама оқушының төрт тілдік дағдысын: тыңдалым, айтылым, оқылым, жазылымды жетілдіруге негізделген. Төрт дағды оқу жоспарында «Шиыршық әдісімен» орналастырылған және бір-бірімен тығыз байланысты. Атап айтар болсам, жеңілден күрделіге, оңайдан қиынға бағытталған. Бұл пәннің өткізілуіне, сабақ мақсатына жетуге ықпал жасайды. Блум таксономиясына негізделген алты танымдық құзіреттіліктің әрқайсысының өзіндік ерекшеліктері мен маңызы бар. Бірін-бірі толықтырып отырады, жалғасып келеді. Мысал ретінде, қолдану үшін түсіну керек, түсіну үшін білу, білгенді есте сақтау маңызды. Егерде осыларды меңгермесе, қалған танымдық дағдыларды меңгермейді. Аталмыш дағдылар оқушының тыңдау, айту, оқу, жазу сияқты түрлі әрекеті негізінде қалыптасады. Соның нәтижесінде білім көрсеткіштері де анықталады.

Неміс педагогі А Дистервергтің: «Жаман мұғалім ақиқатты өзі айтып береді, жақсы мұғалім оқушының өзін ізденуге жетелейді, ойға үйретеді» дегені белгілі. Мұғалім өзінің алдына қойған ұстаздық мақсатына жету үшін сапа мен нәтижеген бағытталған әдіс-тәсілді қолданғаны ұтымды. Алдымен сол жаңа түсінікті өз бойынан өткеріп барып, кейін сабақта қолданғаны дұрыс. Жаңа форматтағы мұғалім жаңаша ізденіс пен жаңа көзқарасты қалыптастырады. Сондықтан да ұстаздар қауымына әрдайым ізденіс қажет,жаңалыққа ұмтылуы тиіс. Пәнді оқытуда яғни қазақ тілі, әдебиеті сабақтарында түрліше шығармашылық жұмыстарды орындату оқушының сөздік қорын молайтады, ізденушілік, қызығушылық қабілеттерін шыңдайды. Мысалы, орта буын оқушыларына ертегі, өтірік өлең, жұмбақтар,сөзжұмбақ, ребус құрастыру, хат жазуды жиі ұсынып, жоғары буын оқушыларына эссе, шығарма, өзіндік ой толғау секілді жұмыстарды өткізген нәтиже береді. Сонымен бірге факультатив, үйірме жұмыстарын талапқа сай, белгілі бір жүйе, мақсатқа,тақырыпқа негіздеп өткізгенде сапа болады. Ол үшін мұғалім өз алдына не үшін? Қалай? Нәтижесі қандай? деген сауал төңірегінде жұмысын жоспарлау керек. Оқушылармен ауызша айтылым әрекеті кезінде де ойды тек негізгі сұраққа құрмай, сұрақтың өзін түрлендірген өтімді. Мысалы, жетелеуші, анықтауыш, шығармашылық сұрақпен түрлендіру. Бүгінгі білім беру саласында оқытудың көптеген әдіс-тәсілдері баршылық. Бірақ олардың бірін сабақ басында, бірін сабақтың ортасында не соңында қолдану дұрыс. Себебі уақыт басты рөл атқарады. Сабаққа қойылған мақсат анық, нақты, қысқа болған жағдайда оқушы нәтижеге жетеді. Қазақ тілі сабағында мәтінмен жұмыс жүргізілгенде, оған құрылған тапсырмаларды сыныптағы оқушылардың деңгейіне қарай саралаған ұтымды. Сараланған тапсырмалар негізінде сыныптың барлық оқушылары қамтылады. Әдебиет пәнінің де өзіндік ерекшеліктері бар. Поэзиялық өлең жолдарын проза тіліне аударту арқылы оқушының шығармашылық қабілетін арттыруға болады және де өлең жолдарында автордың жазу шеберлігіне мән бермеген жағдайда, прозаға ауыстыру барысында тіркестердің ерекшелігін аңғарады.Өзіндік тіл байлығын да бағамдайды. Сонымен бірге әр сабақтың соңында керібайланыс орнату маңызды. Себебі оқушы өзінің әрекетін,білімін бағалайды, өзін-өзі дамытады,өзінің білім деңгейін анықтайды,өзіндік шешім шығаруға дағдыланады.

Еліміздің тұңғыш филолог ғалымы, рухани көсемі А.Байтұрсынұлы: «Мұғалім әдісті көп білуге тырысу керек, оларды өзіне сүйеніш, қолғабыс есебінде қолдану керек» деген пікірі өте орынды, маңызды, тауып айтылған, құнды дүние. Еліміздің ертеңін ойлар саналы, ұлтжанды әрі тіл жанашырлары,сауатты азаматтарды тәрбиелеу, оларды біліммен қаруландыру- барша ұстазға қойылған талап пен міндет.

**Әдебиеттер тізімі**

1.ҚР «Білім туралы» Заңы, Астана, 2007ж.

 2.ҚР Білім беруді дамытудың 2011-2020 жылдарға арналған мемлекеттік бағдарламасы, Астана, 2010ж.

 3.Нағымжанова Қ. Инновациялық технологияның құрылымы. – А.: Өркен, 2007ж.